Christian Friis Bach (RV), 2023-02-21:
Tak for det, og lad mig først takke fru Brigitte Klintskov Jerkel for at give mig lov til at komme på lidt før.
Manglen på medarbejdere er en af de allerstørste udfordringer, vi står over for i Danmark, og det bremser hver dag væksten i dansk økonomi og forringer vores velfærd.
Derfor er det afgørende, at vi kan tiltrække udenlandsk arbejdskraft, og det går fremad.
Hvis man ser over de sidste ca. 15 år, er der sket en fordobling af andelen af internationale medarbejdere, og der er solid viden og evidens, der peger på, at det danske samfund, danske virksomheder, danske medarbejdere nyder godt af deres udenlandske kollegaer.
Den internationale arbejdskraft er en vigtig del af det opsving, som vi har set på det danske arbejdsmarked, og det vil være en vigtig del af løsningen på mange af de udfordringer, vi står over for, når det gælder demografi, klima og velfærd.
Vi får brug for mange flere i årene fremover.
COWI har lavet en interessant analyse, som viser, at hvis vi skal nå i mål med den grønne omstilling, vil det bare på klimaområdet øge behovet for medarbejdere med ca. 28.000 i gennemsnit i årene frem mod 2030.
Der vil være behov for smede, elektrikere, vvs'ere og ikkefaglærte med de rigtige kompetencer.
Derfor er vi meget positive over for lovforslaget og over for ethvert initiativ, der kan hjælpe med at skaffe flere udenlandske medarbejdere.
Men udfordringen er ikke løst med det her lovforslag.
Vi skal være langt mere ambitiøse, og vi havde gerne set, at lovforslaget var gået videre.
Vi havde gerne set en permanent lavere beløbsgrænse på 360.000 kr. i stedet for de 375.000 kr.
Vi havde gerne set et mere stabilt og forudsigeligt krav vedrørende beskæftigelsen end det her med ledighedskravet på 3,75 pct. bruttoledighed vurderet over 3 måneder.
Vi så gerne udvidede positivlister, mere stabile og analytisk forankrede positivlister med en varighed på minimum 2 år, så virksomhederne bedre kan planlægge og rekruttere internationale medarbejdere.
Vi så gerne større forudsigelighed og retssikkerhed i jobsøgningsopholdet for studerende, så der ikke kan ske pludselige ændringer i gruppen af personer eller i opholdets varighed.
Vi støtter en mere erfaringsbaseret kvote for antallet af opholdstilladelser under Start-up Denmark-ordningen, så der også her kan være større forudsigelighed og sikkerhed, og endelig håber vi også, at regeringen vil se på sagsbehandlingen på området.
Vi hører alt for ofte beretninger fra virksomheder og arbejdstagere, som oplever unødig mistænkeliggørelse, lange sagsbehandlingstider, uendelige dokumentationskrav og bureaukrati.
Så de forslag havde vi gerne set indarbejdet i lovforslaget.
Vi havde gerne set et endnu mere ambitiøst lovforslag.
Det ene er forslaget fra regeringsgrundlaget om en lavere beløbsgrænse for certificerede virksomheder, og det andet er også fra regeringsgrundlaget, nemlig forslaget om, at syriske kvinder, som uddanner sig inden for områder, hvor vi har mangel på arbejdskraft, kan opnå en opholdstilladelse med henblik på beskæftigelse.
De to ting håber vi regeringen vil sikre så hurtigt som muligt.
Men tak til regeringen for lovforslaget.
Det er et godt skridt i den rigtige retning.
Bliv ved med at gå den vej, for det er der nemlig brug for.
Så skulle jeg til sidst hilse fra fru Helene Liliendahl Brydensholt fra Alternativet og sige, at de også støtter lovforslaget.
Tak til hr. Peter Kofod.
Gode argumenter og solid evidens baseret på menneskerettighederne virker, og det kan jeg sådan set kun opfordre ordføreren til at prøve.